

### REPUBLIKA HRVATSKA

VARAŽDINSKA ŽUPANIJA

**GRAD LEPOGLAVA**

Antuna Mihanovića 12

42250 Lepoglava

tel. 042 770 411, fax 042 770 419

email: [lepoglava@lepoglava.hr](mailto:lepoglava@lepoglava.hr)

Gradonačelnik

KLASA: 365-01/24-01/1

URBROJ: 2186-9-01-24-1

Lepoglava, 21.11.2024. godine

Temeljem odredbe članka 38. Statuta Grada Lepoglave („Službeni vjesnik Varaždinske županije“ broj 64/20 i 18/21) Gradonačelnik Grada Lepoglave donosi

**O D L U K U**

**o dodjeli bespovratnih sredstava za sufinanciranje troškova izrade Izvješća o energetskom pregledu i energetskog certifikata za obiteljske kuće na području Grada Lepoglave**

1. **Predmet Odluke**

Odobrava se provedba Javnog natječaja za sufinanciranje troškova izrade Izvješća o energetskom pregledu i energetskog certifikata za obiteljske kuće na području Grada Lepoglave (*dalje u tekstu: Javni natječaj*) za fizičke osobe - građane koji imaju prebivalište na području Grada Lepoglave (*dalje u tekstu: Korisnik*), a koji su u svrhu energetske obnove obiteljskih kuća ostvarili bespovratna sredstva Fonda za zaštitu okoliša i energetsku učinkovitost (dalje u tekstu: *Fond*).

Pojedini pojmovi u smislu ove Odluke:

a) Podnositelj prijave je fizička osoba – građanin koja na Javni natječaj podnese prijavu,

b) Korisnik je fizička osoba - građanin koja ispunjava uvjete Javnog natječaja i kojoj su po provedenom

Javnom natječaju odobrena sredstva za sufinanciranje troškova izrade dokumentacije za energetsku

obnovu obiteljske kuće na području Grada Lepoglave.

1. **Objava Javnog natječaja**

Javni natječaj iz točke 1. ove Odluke objaviti će se na službenoj Internet stranici Grada Lepoglave [www.lepoglava.hr](http://www.lepoglava.hr) i na oglasnoj ploči Grada Lepoglave, Antuna Mihanovića 12, 42250 Lepoglava.

1. **Prihvatljivi prijavitelji**

Prihvatljivi prijavitelji su fizičke osobe - građani:

* koji imaju prebivalište na području Grada Lepoglave u obiteljskoj kući koja je predmet prijave,
* kojima su odobrena sredstva za sufinanciranje energetske obnove obiteljskih kuća temeljem Javnih poziva Fonda u razdoblju od 2019. do 2024. godine,
* kojima nisu odobrena sredstava za isti trošak iz nekih drugih izvora,
* koji nemaju nepodmirenih dugovanja prema Gradu Lepoglava u trenutku podnošenja prijave.

1. **Prihvatljivi i opravdani troškovi**

Prihvatljivi su troškovi izrade Izvješća o energetskom pregledu i energetskog certifikata, koji su isključivo vezani uz energetsku obnovu obiteljskih kuća za koju su Korisnici ostvarili bespovratna sredstva od Fonda temeljem Javnih poziva u razdoblju od 2019. do 2024. godine, a njihova opravdanost biti će utvrđena uvidom u priložene račune.

1. **Sredstva za sufinanciranje**

Za provedbu Javnog natječaja ukupno su raspoloživa sredstva u iznosu od 7.000,00 eura, koja su osigurana Proračunom Grada Lepoglave za 2024. godinu („Službeni vjesnik Varaždinske županije“ broj 120/23) u okviru proračunske pozicije *A1031 11 Sufinanciranje građanima izrada dokumentacije za obnovljive izvore energije.*

Grad Lepoglava će Korisnicima dodjeljivati sredstva za pokriće prihvatljivih i opravdanih troškova izrade Izvješća o energetskom pregledu i energetskog certifikata za obiteljske kuće do 100 % iznosa troškova, ali ne više od 500,00 eura s PDV-om.

1. **Podnošenje prijava i rokovi**

Prijava se podnosi temeljem Javnog natječaja kojeg će raspisati Gradonačelnik Grada Lepoglave.

Javnim natječajem će se utvrditi rokovi, obrasci te popis potrebne dokumentacije.

Grad Lepoglava će zaprimati prijave najkasnije do 10.12.2024. godine ili do iskorištenja sredstava, ovisno o tome što prije nastupi te objaviti na mrežnoj stranici Grada [www.lepoglava.hr](http://www.lepoglava.hr) obavijesti o:

* privremenom zatvaranju Javnog natječaja, do utvrđivanja iznosa preostalih raspoloživih sredstava,
* ponovnom otvaranju Javnog natječaja, bude li potrebno i
* zatvaranju Javnog natječaja, ako se utvrdi da su iskorištena sva sredstava.

1. **Postupak obrade, donošenje Odluke i obavještavanje**

Gradonačelnik Grada Lepoglave imenovat će Stručno povjerenstvo za obradu prijava koje će provjeravati pravovremenost, potpunost i udovoljavanje propisanim uvjetima prema redoslijedu zaprimanja.

Prijave koje ne udovoljavaju propisanim uvjetima neće biti prihvaćene, a to su slijedeće prijave:

* koje nisu predmet Javnog natječaja,
* koje su podnese od strane neprihvatljivih prijavitelja,
* koje su podnesene nakon proteka roka za podnošenje prijava, odnosno nakon objave obavijesti na internetskoj stranici Grada Lepoglave o iskorištenju sredstava Javnog natječaja,
* koje nisu podnesene u skladu s ostalim propisanim uvjetima Javnog natječaja.

Nakon obrade primljenih prijava Stručno povjerenstvo za obradu prijava će izraditi prijedlog Odluke o odabiru korisnika i dodjeli sredstava te isti dostaviti Gradonačelniku na donošenje. Gradonačelnik će donijeti Odluka o odabiru korisnika i dodjeli sredstava *(dalje u tekstu: Odluka)* najkasnije 10 dana nakon zatvaranja Javnog natječaja ili utvrđivanja iskorištenja sredstava.

Odluka će se objaviti na službenoj Internet stranici Grada Lepoglave [www.lepoglava.hr](http://www.lepoglava.hr) te na oglasnoj ploči Grada Lepoglave, Antuna Mihanovića 12, 42250 Lepoglava dok će podnositeljima čije prijave ne udovoljavaju uvjetima Javnog natječaja biti dostavljena obavijest s obrazloženjem.

1. **Isplata sredstava**

Odobrena sredstava Grad Lepoglava će isplatiti korisnicima na bankovni račun naveden u prijavi, najkasnije 30 dana od dana donošenja Odluke.

1. **Ostale informacije**

Podnositelj prijave podnošenjem prijave daje odobrenje Gradu Lepoglavi da osnovne podatke o Podnositelju prijave objavi na službenoj web stranici [www.lepoglava.hr](https://www.lepoglava.hr/) i u drugim izvješćima i u tu je svrhu potrebno priložiti potpisanu Privolu za obradu osobnih podataka (Obrazac II).

Osobni podaci navedeni u Privoli za obradu osobnih podataka koristit će se samo u nužnom opsegu za ostvarenje svrhe iz prijave na Javni natječaj – za obradu prijave, donošenje Odluke, sukladno Uredbi (EU) 2016/679 Europskog parlamenta i Vijeća od 27. travnja 2016. godine i Zakonu o provedbi Opće uredbe o zaštiti podataka („Narodne novine“ broj 42/18).

1. **Stupanje na snagu**

Ova Odluka stupa na snagu danom donošenja.

**GRADONAČELNIK**

Marijan Škvarić, dipl.ing.